**Selangor Darul Ehsan** atau nama pendeknya **Selangor** merupakan salah sebuah negeri daripada tiga belas negeri yang membentuk Malaysia. Ia terletak di tengah-tengah Semenanjung Malaysia di pantai barat dan mengelilingi Wilayah Persekutuan Kuala Lumpur dan Putrajaya. Negeri ini juga bersempadan dengan Perak di utara, Pahang di timur, Negeri Sembilan di selatan dan Selat Melaka di sebelah barat. 

Selangor merupakan sebuah negeri yang beriklim khatulistiwa. Kawasan tanah tingginya merupakan sebahagian daripada sistem pergunungan Banjaran Titiwangsa, dengan Gunung Semangkok sebagai puncak tertinggi. 

Ibu negeri Selangor ialah Shah Alam dan merupakan bandar raya pertama di negeri ini. Bandar diraja negeri ini ialah Klang. Bandar utama yang lain ialah Petaling Jaya, yang mendapat status sebagai bandar raya kedua di negeri ini pada 20 Jun 2006. Petaling Jaya merupakan sebuah bandar satelit untuk Kuala Lumpur yang ditubuhkan pada tahun 1952. Statusnya sebagai sebuah bandar pertama yang mempunyai perancangan dan kedudukan strategik antara Kuala Lumpur dan Pelabuhan Klang telah membuka banyak peluang pembangunan. Selangor merupakan satu daripada empat buah negeri yang mempunyai lebih daripada satu bandar raya, selain daripada Johor, Pulau Pinang dan Sarawak. Selangor juga mempunyai pembangunan yang pesat, kesan daripada pemodenan di kawasan Lembah Klang. 

Negeri ini mengamalkan sistem raja berperlembagaan sejak turun-temurun dan kini di bawah naungan Sultan Sharafuddin Idris Shah Al-Haj. Sejak 10 Mac 2008, Pakatan Rakyat (PR) telah mengambil alih negeri ini daripada pemerintahan Barisan Nasional (BN). Menteri Besar terkini ialah Amirudin Shari yang dilantik sejak 18 Jun 2018.

Selangor juga merupakan negeri yang paling kaya di Malaysia berdasarkan Keluaran Dalam Negeri Kasar (KDNK) per kapita. Negeri ini juga merupakan negeri yang paling maju di Malaysia. Hal ini kerana dengan adanya infrastruktur yang terbaik seperti lebuh raya dan pengangkutan awam yang menghubungkan bandar-bandar di Selangor dengan ibu negara Malaysia, Kuala Lumpur, pusat pemerintahan kerajaan pusat, Wilayah Persekutuan Putrajaya dan Cyberjaya. Selain itu, negeri ini juga dilihat mempunyai ciri kemajuan yang terbaik, dengan pembinaan pasaraya PKNS, Plaza Alam Sentral, Masjid Sultan Salahuddin Abdul Aziz Shah yang merupakan masjid rasmi negeri Selangor, dirasmikan oleh DYMM Sultan Selangor Sultan Salahuddin Abdul Aziz Shah Ibni Al-Marhum Sultan Sir Hisamuddin Alam Shah kerana Baginda mahu melihat satu mercu tanda yang melambangkan Islam di negeri Selangor dapat direalisasikan dan berdiri megah di Shah Alam serta kempen 'Go Green' atau negeri tanpa plastik bagi menggalakkan rakyatnya membawa beg sendiri.

Bilangan penduduk di negeri ini juga merupakan yang paling ramai di Malaysia dengan taraf hidup yang sangat tinggi dan kadar kemiskinan di negeri ini adalah yang paling rendah di Malaysia. Selangor juga telah menyumbang lebih daripada 23% dalam sektor ekonomi di Malaysia, ini menjadikan ia sebagai negeri paling banyak memperoleh hasil di Malaysia.[*perlu rujukan*]

Etimologi
---------

Nama negeri ini diambil daripada sebuah perkampungan di muara sungai Selangor yang kini dikenali sebagai Kuala Selangor. Namun begitu, asal usul nama negeri ini tidak jelas kerana tiada perkataan yang seumpamanya wujud dalam bahasa Melayu. Para pengkaji beranggapan perkataan "Selangor" mungkin merupakan singkatan, gabungan atau perubahan yang berlaku terhadap perkataan asal menerusi peredaran masa. Pelbagai teori telah dikemukakan berkenaan hal ini.

Satu pendapat mengatakan bahawa nama "Selangor" mungkin berasal dari perkataan ‘*Sarang Lang*’, atau dalam bahasa Melayu moden, *sarang helang*. Pendapat lain pula mengatakan bahawa perkataan "Selangor" berasal daripada sebutan perkataan seekor langau, sejenis binatang merupai lalat berwarna hijau. Nama ini diambil daripada cerita dongeng tempatan yang menceritakan kononya bahawa terdapat seorang pendekar yang datang dari Selatan berehat seketika dibawah sepohon pokok cukup diganggu oleh seekor langau. Beliau cuba untuk memukul lalat tersebut beberapa kali tetapi gagal. Terdetik di dalam hati pendekar itu bagaimana seorang yang handal sepertinya tetap gagal menumpaskan seekor langau. Selepas dikalahkan oleh seekor langau, beliau berhasrat untuk menetap di tempat tersebut dan menamakannya *se-langau* yang kemudiannya ditukarkan kepada *Selangor*.

Pendapat lain pula mengatakan bahawa nama Selangor berasal daripada tumbuhan paya bakau yang dikenali oleh penduduk setempat sebagai mentangau yang memenui perkampungan Kuala Selangor. Terdapat beberapa versi cerita ini tetapi semuanya berakhir dengan menamakan perkampungan yang kini dikenali sebagai Kuala Selangor sebagai Kuala Mentangau. Antara versi cerita ini ialah kisah ratusan kayu mentangau yang menyekat bahtera tentera laut Kedah daripada menakluki Selangor di muara sebuah sungai. Hal ini menyebabkan tentera Kedah tidak dapat menakluki Kuala Selangor dan menamakan sungai tersebut sebagai *sungai mentangau*. Versi lain pula mengatakan bahawa pohon mentangau yang banyak terdapat di situ sering kali dijadikan panduan kepada pelayar ke kawasan itu. Para pelayar menggelar kawasan ini sebagai *kuala mentangau*. Menerusi peredaran masa sebutan *kuala mentangau* berubah menjadi Kuala Selangor, tempat berakhirnya aliran Sungai Selangor.

Pendapat lain pula mengatakan bahawa nama Selangor adalah berasal daripada perkataan *salang* dan *jemur*. Nama ini diambil daripada satu tempat di Sungai Selangor yang dahulunya dijadikan tempat mendenda penderhaka dengan hukuman salang (palang kayu) dan kemudiannya dijemur dibawah terik matahari. Hukuman "salang dan di jemur" kemudian diberikan kepada kawasan itu dengan sebutan Salang Ur yang memiliki sebutan yang hampir dengan nama Selangor.

Di dalam bahasa Tamil, tempat ini dinamakan *Salang-ur* yang bererti kampung orang salang. Pendapat ini juga boleh dipadankan dengan nama asal Singapura, yang berasal dari *singgah-pura* atau "bandar singgah" dalam bahasa Hindu tua.

Sejarah
-------

Rencana utama: Sejarah Selangor

### Sejarah awal Selangor

Berdasarkan kajian terutama menerusi penemuan arkeologi, perkembangan awal sejarah dan warisan budaya Selangor boleh dilihat seawal zaman Hoabinhian. Ia kemudiannya terus berkembang pada zaman Neolitik, zaman Logam dan Protosejarah. Pada tahap ini, perhubungan ekonomi dan budaya masyarakat tempatannya dengan dunia luar semakin berkembang. Ini dibuktikan dengan penemuan beberapa artifak seperti gendang gangsa Dong Son di Kampung Sungai Lang, Kuala Langat dan Bukit Kuda, Klang serta tiga loceng gangsa di Klang.

Rekod bertulis terawal Selangor wujud sejak abad ke-14. Menerusi Sejarah Melayu, tercatat peristiwa kunjungan Tun Jana Khatib dan tuan jajahan Buguran dan Selangor menemui Paduka Seri Maharaja, pemerintah Singapura pada abad ke-14. Laksamana Cheng Ho turut mencatatkan kedudukan Selangor dan juga Klang di dalam peta pelayarannya. Nama Klang juga disebut dalam puisi Nagara Kertagama hasil tulisan Prapanca, seorang pujangga kerajaan Majapahit pada 1365. Ini membuktikan bahawa Selangor telah dikenali ketika itu dengan Klang yang berfungsi sebagai pusat perdagangan utamanya.

Selain Klang, beberapa petempatan seperti Jeram dan Jugra juga wujud setakat abad ke-15, di bawah Kesultanan Melaka. Sebelum pengasasan kesultanan Selangor, sudah ada pemerintah yang mentadbir Selangor. Tun Perak, anak bendahara Melaka Tun Perpatih Sedang, dilantik oleh Sultan Muzaffar Shah (1446-1459) pada 1446 sebagai penghulu Klang. Jeram pula pernah ditadbir oleh Paduka Mamat, putera Sultan Mansur Shah (1459-1477).

### Pemerintahan awal dan pengasasan kesultanan

Selepas kejatuhan Empayar Melaka ke tangan Portugis pada 1511, kesetiaan pemerintahan jajahan Selangor beralih kepada Johor yang mana Sultan Mahmud dan pengikut setianya menubuhkan kerajaan dalam buangan di Kepulauan Bintan di Riau.

𝖯𝖺𝖽𝖺 zaman pemerintahan Sultan Alauddin Shah, sultan pertama Johor Lama, Kelang telah mempunyai pemerintah yang dikenali dengan gelaran Mandulika. Kemudian Dato’ Engku Kelang, anak Puteri Mayang Selida bersama salah seorang ahli keluarga Bendahara Johor dihantar ke Selangor untuk mentadbir di sini.

Sekitar tahun 1700, Dato’ Engku Kelang  selaku wakil kerajaan Johor, melantik Arung Pasarai yang berketurunan Bugis sebagai pemerintah Selangor dengan gelaran Yamtuan. Arung Pasarai kemudian diganti oleh Raja Siti dan seterusnya digantikan oleh Raja Lumu.

Dengan ketibaan lima orang putera Opu Tendri Borong Daeng Rilekkek bin La Madusalat yang digelar Bugis Lima Bersaudara ke dalam kancah pemerintahan Johor-Riau, ia membawa perubahan drastik terhadap rupa dan perjalanan [[]] Selangor.

Mereka yang terdiri daripada Daeng Parani, Daeng Menambun, Daeng Merewah, Daeng Chelak dan Daeng Kemasi, mempunyai darah bangsawan serta memiliki kemahiran yang tinggi dalam pelayaran dan taktik peperangan.

Raja Lumu, putera kepada Daeng Chelak tiba di Selangor sekitar 1730-an dan kemudiannya meneruskan pemerintahan Selangor selepas kemangkatan Raja Siti dengan gelaran Tuanku Raja Selangor.

Kedudukan ini walau bagaimanapun tidak memberikan beliau kuasa mutlak terhadap kawasan yang kini dikenali sebagai Selangor, tetapi sekadar sebagai pemerintah di sekitar kawasan sungai Selangor. Malah, kerajaan Johor pada ketika itu masih menganggap Selangor masih di bawah jajahannya.

Pada 1756, sultan Johor ketika itu, Sultan Sulaiman Badrul Alam Shah mengunjungi Melaka bagi menunjukkan penghargaan kepada Belanda yang membantu Sultan Mahmud menewaskan Raja Alam di Siak. Beliau juga menandatangani perjanjian yang memberikan hak kepada Belanda ke atas bijih timah di Selangor (Kuala Selangor), Klang dan Linggi.

Sultan Sulaiman mengutus surat kepada Daeng Kemboja di Linggi, Raja Tua di Klang dan Raja Lumu di Kuala Selangor supaya mereka menerima perjanjian yang telah dibuat dengan Belanda. Ketiga-tiga pemerintah tidak mengiktiraf perjanjian itu.

Berikutan itu, Raja Lumu cuba mendapatkan pengiktirafan dari Kesultanan Perak bagi membebaskan Selangor dari sebarang tuntutan dari kerajaan Johor. Pada 1766, Raja Lumu ditabalkan sebagai Sultan dan Yang Dipertuan Selangor oleh sultan Perak, Sultan Mahmud (atau Raja Kimas) di Kota Lumut dengan gelaran Sultan Salehuddin dan menamakan jajahan takluk pemerintahannya Selangor. Baginda dianugerahkan nobat dan cap mohor oleh Sultan Perak dan bermulalah sejarah baru buat Selangor sebagai sebuah kerajaan berdaulat.

### Zaman kolonial

Sejak dari peringkat awal penubuhannya, Negeri Selangor telah berkembang  sebagai pusat perdagangan dan pengeluaran bijih timah di bawah pemerintahan Kesultanan Selangor. Kuala Selangor memainkan peranan penting ketika itu sebagai pelabuhan utama pengeksportan bijih timah kepada pedagang barat.

*Aktiviti perlombongan bijih timah merupakan antara aktiviti ekonomi terawal dijalankan di Selangor sejak dari awal penubuhannya lagi dan ia terus berkembang sebagai pusat perdagangan dan pengeluaran bijih timah.*

Kedatangan kuasa British ke Tanah Melayu dan pengenalan Sistem Residen telah membatasi kuasa Sultan dan pemerintah-pemerintah negeri.

Semasa pentadbiran British, sebuah Majlis Mesyuarat Negeri ditubuhkan pada tahun 1877 dengan dianggotai oleh Sultan, Residen Inggeris dan pembesar Negeri. Sultan Selangor ketika itu, Sultan Abdul Samad membentuk Majlis Mesyuarat Negeri berdasarkan kaedah barat dan mengikut panduan Residen Inggeris pada masa itu, Bloomfield Douglas.

Yang Dipertua Majlis Mesyuarat Negeri yang pertama ialah Tengku Kudin dengan ahli-ahlinya seperti berikut:

1. Kapten Bloomfield Douglas (Residen)

2. Raja Kahar, putera Sultan Abdul Samad (Raja yang menjaga Kajang)

3. Raja Berkat Tengku Panglima Raja (Raja yang menjaga Kanchong)

4. James Innes (Pemungut cukai tanah dan Majistret Langat)

5. Taukeh Yap Ah Loy (Kapitan Cina di Kuala Lumpur)

6. Saiyid Zain (Wakil dan Pengurus Kebun-kebun Tengku Kudin)

Majlis Mesyuarat Negeri bersidang buat pertama kalinya di Klang pada 11 Jun 1877 dan persidangan kali kedua telah diadakan pada 25 Jun 1877.

Pada Mac 1880, pemerintahan Negeri Selangor telah berpindah dari Klang ke Kuala Lumpur. Pemindahan ini juga menyaksikan kuasa pentadbiran pembesar-pembesar Melayu diambil alih oleh pegawai-pegawai Inggeris khasnya Residen Inggeris di Selangor.

Tengku Kudin mengambil tindakan meletak jawatan sebagai Yang DiPertua kerana menyedari bahawa kuasa beliau semakin berkurangan. Jawatannya telah digantikan oleh Raja Muda Musa (putera Sultan Abdul Samad), manakala Inggeris menguasai sepenuhnya pentadbiran Negeri Selangor. Selepas kemangkatan Raja Muda Musa pada tahun 1884, Sultan Abdul Samad telah mengambil alih jawatan Yang Dipertua Majlis Mesyuarat Negeri.

Pada 1 Julai 1896, Negeri Selangor bersama-sama Perak, Negeri Sembilan dan Pahang diletakkan di bawah pentadbiran seorang Residen General dan dinamakan Negeri-negeri Melayu Bersekutu melalui Perjanjian Persekutuan yang dimeterai setahun sebelumnya. Walau bagaimanapun, Majlis Mesyuarat Negeri masih terus berjalan di keempat-empat Negeri tersebut.

Perubahan seterusnya berlaku pada tahun 1909 dengan penubuhan Majlis Persekutuan yang dianggotai oleh keempat-empat Sultan Negeri tersebut, empat Residen Negeri, empat anggota tidak rasmi dan Residen General. Dalam Majlis ini, Sultan tidak memiliki sebarang kuasa melainkan hanya memberi nasihat kepada pegawai pentadbir Inggeris khususnya dalam perkara-perkara tertentu berhubung dengan adat istiadat Melayu dan agama Islam.

Pada 1927, Sultan Selangor dan Sultan Negeri-negeri Melayu Bersekutu yang lain telah keluar dari Majlis Mesyuarat Persekutuan. Berikutan itu, pihak Inggeris telah mengambil langkah menambah lagi kuasa Majlis Mesyuarat Negeri dalam bidang pentadbiran dan menambah anggota tempatan.

Pentadbiran Negeri-negeri Melayu Bersekutu ini berterusan sehingga ke tahun 1941 apabila Jepun menyerang Tanah Melayu. Apabila Jepun menyerah kalah, Selangor diletakkan di bawah pemerintahan British Military Administration (BMA) dari September 1945 hingga awal 1946.

Pihak Inggeris telah mengemukakan gagasan Malayan Union yang menerima tentangan hebat daripada orang-orang Melayu. Ia kemudiannya dimansuhkan dan digantikan dengan Persekutuan Tanah Melayu pada 1 Februari 1948. Ia terdiri daripada sembilan buah Negeri Melayu (Selangor, Perak, Negeri Sembilan, Pahang,  Perlis, Kedah, Johor, Terengganu, Kelantan) dan Negeri-negeri Selat (Pulau Pinang, Melaka dan Singapura). Pembentukan ini merupakan langkah pertama kepada kemerdekaan.

### Pascakemerdekaan

Perlembagaan Persekutuan Tanah Melayu diluluskan oleh Majlis Perundangan Persekutuan pada 15 Ogos 1957 dan mula dikuatkuasakan pada 27 Ogos 1957. Perlembagaan Tanah Melayu 1957 ini berasaskan kepada sistem Raja Berperlembagaan dan Demokrasi Berparlimen.

Pada 31 Ogos 1957, perisytiharan kemerdekaan dan penurunan bendera Union Jack telah dilangsungkan di Padang Kelab Selangor. Pada hari bersejarah ini juga, Tunku Abdul Rahman telah dilantik sebagai Perdana Menteri yang pertama sementara Yang Dipertuan Besar Negeri Sembilan, Tuanku Abdul Rahman dilantik sebagai Yang Dipertuan Agong Persekutuan Tanah Melayu yang pertama.

Negeri Selangor Darul Ehsan menjadi negeri di bawah Persekutuan Malaysia yang mengamalkan sistem Demokrasi Berparlimen dengan Duli Yang Maha Mulia Sultan Selangor sebagai Ketua Negeri dengan dibantu oleh YAB Dato’ Menteri Besar Selangor dan ahli Majlis Mesyuarat Kerajaan Negeri Selangor Darul Ehsan yang menyelaras pentadbiran negeri. DYMM Sultan Selangor adalah menjadi ahli bagi Majlis Raja-Raja yang turut dianggotai oleh Raja-Raja Negeri-negeri Persekutuan Malaysia dan yang Dipertuan Negeri Melaka, Pulau Pinang, Sabah dan Sarawak.
Negeri Selangor Darul Ehsan mempunyai peranan yang amat penting dalam sejarah pembentukan dan perkembangan Negara Malaysia. Kuala Lumpur telah menjadi pusat pentadbiran bagi Persekutuan Tanah Melayu dan pusat kegiatan perdagangan, perniagaan dan perbankan. Pada 1 Februari 1974, satu perjanjian antara Kerajaan Negeri Selangor Darul Ehsan dengan Persekutuan Malaysia telah ditandatangani bagi penubuhan Wilayah Persekutuan Kuala Lumpur.
Berikutan dengan itu, sebuah kawasan yang terletak kira-kira 25 km ke arah barat daya Kuala Lumpur yang dikenali sebagai Sungai Renggam dikenal pasti sebagai lokasi sesuai untuk dijadikan ibu negeri yang baru untuk Selangor bagi menggantikan Kuala Lumpur. Ia turut meliputi kawasan Batu Tiga yang telah pun menjadi pusat perladangan tanaman kelapa sawit dan getah sejak sebelum kemerdekaan Tanah Melayu lagi. Sultan Selangor Ketika itu, DYMM Sultan Salahuddin Abdul Aziz Shah berkenan menamakannya Shah Alam sempena nama Almarhum ayahanda baginda, DYMM Almarhum Sultan Hisamuddin Alam Shah Alhaj.

Kini Shah Alam sebagai sebuah bandar raya terancang dan moden, menjadi pusat pentadbiran Kerajaan Negeri yang meliputi kawasan perumahan, kemudahan riadah, kawasan perindustrian serta pusat bandar dan komersial yang lengkap, indah dan menarik.

Negeri Selangor sentiasa di hadapan dalam pelbagai bidang. Ia menjadi pusat perdagangan, kewangan, pembinaan, pengangkutan dan pembuatan yang menyumbang kepada pendapatan utama negara. Selangor turut menyumbang di dalam sektor pertanian dan perikanan.

Salah satu faktor yang menjadikan negeri ini sebagai pemangkin kemajuan negara adalah kerana pemusatan kegiatan ekonomi di Lembah Klang yang juga terletaknya Kuala Lumpur di tengah-tengah Negeri Selangor.

Kini Putrajaya pula telah menjadi pusat pentadbiran negara dan telah menjadi Wilayah Persekutuan pada tanggal 1 Februari 2001. Pembangunan Wilayah Persekutuan Putrajaya bakal membangunkan kawasan pinggiran Putrajaya dan hasilnya akan turut dirasai oleh rakyat Negeri Selangor Darul Ehsan.
Pada 27 Ogos 2005, kerajaan Negeri Selangor mengisytiharkan Selangor sebagai negeri berstatus maju yang pertama di Malaysia. Sesuai dengan kedudukan Negeri Selangor yang sering memainkan peranan sebagai penentu rentak pelbagai dimensi pembangunan Malaysia, maka pengisytiharan ini menandakan Selangor sebagai produk pertama Wawasan 2020.
Sebagai tanda simbolik pengisytiharan Selangor Maju ini, Kerajaan Negeri telah mengadakan Majlis Pelancaran Taman Warisan Selangor dan Pelancaran Tapak Perpustakaan Selangor Maju. Taman Warisan Selangor telah dirasmikan oleh YAB. Dato' Seri Mohd Najib bin Tun Abdul Razak, Timbalan Perdana Menteri Malaysia di Taman Rekreasi Empangan Klang Gate, Ampang, Hulu Klang, manakala Pelancaran Tapak Perpustakaan Selangor Maju telah disempurnakan oleh DYMM Sultan Selangor.

Geografi
--------

Rencana utama: Geografi Selangor
Daerah-daerah di negeri Selangor Darul Ehsan
Pemandangan bandar Batang Kali dan Banjaran Titiwangsa.
Muara Sungai Langat dan perairan Selat Melaka dilihat dari Jugra.
Topografi Selangor secara umumnya adalah landai di sebelah barat, dan bergunung-ganang di sebelah timur dan tenggara, disebabkan kedudukannya yang terletak antara Banjaran Titiwangsa dan Selat Melaka. Banjaran Titiwangsa bertindak sebagai sempadan semulajadi yang memisahkan negeri tersebut dengan negeri Pahang di timur dan sebahagian Negeri Sembilan, terutamanya daerah Jelebu di tenggara. Dari banjaran itu terbitnya empat batang sungai utama di negeri tersebut, iaitu Sungai Bernam di sepanjang sempadan dengan Perak, Sungai Selangor di daerah-daerah Hulu Selangor dan Kuala Selangor, Sungai Klang di sekitar Lembah Klang dan Sungai Langat di daerah-daerah Hulu Langat dan Kuala Langat. Sungai Sepang membentuk sempadan semulajadi antara negeri tersebut dengan Negeri Sembilan, terutamanya daerah Port Dickson.

### Daerah dan mukim

Negeri Selangor terbahagi kepada 9 daerah iaitu :-

| Daerah | Mukim |
| --- | --- |
| Gombak ڭومبق | Batu باتو |
| Hulu Kelang هولو كلڠ |
| Rawang راوڠ |
| Setapak ستاڤق |
| Hulu Langat هولو لاڠت | Beranang برانڠ |
| Cheras چراس |
| Ampang امڨڠ |
| Hulu Langat هولو لاڠت |
| Hulu Semenyih هولو سمڽيه |
| Kajang كاجڠ |
| Semenyih سمڽيه |
| Hulu Selangor هولو سلاڠور | Batang Kali باتڠ كالي |
| Buloh Telor بولوه تلور |
| Ampang Pechah امڤڠ ڤچه |
| Hulu Bernam هولو برڽم |
| Hulu Yam هولو يام |
| Kalumpang کالومڤڠ |
| Kerling کرليڠ |
| Kuala Kalumpang کوالا کالومڤڠ |
| Peretak ڤرتاق |
| Rasa راس |
| Serendah سرنده |
| Sungai Gumut سوڠاي ݢوموت |
| Sungai Tinggi سوڠاي تيڠݢي |
| Kuala Langat كوالا لاڠت | Bandar بندر |
| Batu باتو |
| Jugra جوݢرا |
| Kelanang کلانڠ |
| Morib موريب |
| Tanjong Duabelas تنجوڠ دوابلس |
| Telok Panglima Garang تلوق ڨڠليما ڭارڠ |

| Daerah | Mukim |
| --- | --- |
| Klang كلڠ | Kapar كاڨر |
| Klang كلڠ |
| Kuala Selangor كوالا سلاڠور | Api-Api اڨي-اڨي |
| Ujong Permatang اوجوڠ ڤرماتڠ |
| Hulu Tinggi اولو تيڠݢي |
| Ijok ايجوق |
| Jeram جرام |
| Kuala Selangor كوالا سلاڠور |
| Pasangan ڤاسڠن |
| Tanjong Karang تنجوڠ كارڠ |
| Bestari Jaya بستاري جاي |
| Petaling ڨتاليڠ | Bukit Raja بوکيت راج |
| Damansara دمنسارا |
| Petaling ڤتاليڠ |
| Sungai Buloh سوڠاي بولوه |
| Sabak Bernam سابق برنم | Bagan Nakhoda Omar باڭن ناخودا عومر |
| Panchang Bedena ڨنچڠ بدنا |
| Pasir Panjang ڨاسير ڨنجڠ |
| Sabak سابق |
| Sungai Panjang سوڠاي ڤنجڠ |
| Sepang سڨڠ | Dengkil دڠكيل |
| Labu لابو |
| Sepang سڤڠ |

### Pentadbiran

Negeri Selangor ditadbir dan dikelola oleh

1. Majlis Perbandaran Selayang
2. Majlis Perbandaran Sepang
3. Majlis Perbandaran Hulu Selangor
4. Majlis Perbandaran Kajang
5. Majlis Perbandaran Kuala Langat
6. Majlis Perbandaran Kuala Selangor
7. Majlis Perbandaran Ampang Jaya
8. Majlis Bandaraya Shah Alam
9. Majlis Bandaraya Diraja Klang
10. Majlis Bandaraya Petaling Jaya
11. Majlis Bandaraya Subang Jaya
12. Majlis Daerah Sabak Bernam

Demografi
---------

Selangor ialah negeri yang paling ramai penduduk di Malaysia; disumbangkan oleh bandar gabungan terbesar negara, Lembah Klang. Kedudukan geografi Selangor di tengah Semenanjung Malaysia menyumbang kepada pembangunan pesat negeri sebagai pusat ekonomi dan pengangkutan Malaysia. Pembangunan yang pesat ini menyumbang kepada penciptaan jutaan pekerjaan, menarik pekerja migran daripada negeri lain dan juga daripada negara-negara berdekatan seperti Indonesia, Thailand, Vietnam, Filipina, Myanmar, Bangladesh, India, Pakistan dan China. Negeri Selangor juga telah menerima kemasukan banyak pendatang asing tanpa izin (PATI) yang bekerja sebagai tenaga buruh di Malaysia.

Populasi Selangor semakin meningkat dengan kadar yang pesat dalam beberapa tahun, disebabkan oleh pembangunan pesat yang berlaku di Lembah Klang. Mengikut statistik daripada Jabatan Statistik Malaysia, jumlah penduduk di negeri Selangor adalah 6.39 juta orang pada tahun 2017, menjadikan negeri paling tinggi taburan penduduk di Malaysia dimana 19.9% penduduk Malaysia tinggal di dalam negeri Selangor. Mengikut statistik yang sama, populasi Selangor meningkat pada kadar 1.4% pada tahun 2016 - 2017. Pada tahun 2016, net migrasi Selangor telah diunjurkan kepada 19,400 orang, menjadikan negeri Selangor negeri pilihan migran antaranegeri. Secara purata, Selangor mempunyai 674 penduduk setiap km², menjadikannya negeri ketiga terpadat di Malaysia, selepas Wilayah Persekutuan dan Pulau Pinang .

| Kaum/ Etnik | Populasi |
| --- | --- |
| 2010 | 2020 |
| Bumiputera | 2,887,254 | 52.48% | 3,895,880 | 60.6% |
| Cina | 1,441,774 | 28.6% | 1,756,181 | 27.3% |
| India | 679,130 | 13.5% | 726,017 | 11.3% |
| Lain-lain | 42,163 | 0.8% | 52,357 | 0.8% |
| Jumlah Warganegara | 5,040,321 | 92.20% | 6,430,435 | 91.9% |
| Bukan Warganegara | 421,820 | 7.80% | 563,988 | 8.1% |
| **Jumlah** | **5,482,141** | **100.00%** | **6,994,423** | **100.00%** |

Pada tahun 2016, kadar kelahiran penduduk Selangor adalah 16.6 orang lahir setiap 1,000 orang dan kadar kematian penduduk Selangor adalah 4.1 kematian setiap 1,000 orang. Kadar kelahiran telah menurun sejak tahun 2014 iaitu 18.0 (2014) kepada 16.6 (2016) setiap 1,000 orang. Kadar kematian pula telah dicatatkan meningkat sejak tahun 2013 iaitu 3.7 (2013) kepada 4.1 (201) setiap 1,000 orang. Jumlah kadar kesuburan di Selangor kekal dibawah tahap mampan pada 1.7 bayi pada tahun 2016. Kadar ini telah menurun 0.1 berbanding tahun lepas.

Populasi Selangor tertumpu di Lembah Klang dimana majoriti penduduk Selangor tinggal. Hampir 91.4 peratus penduduk tinggal di bandar. Shah Alam merupakan ibu negeri dan bandaraya kedua terbesar di Selangor selepas Petaling Jaya dengan jumlah penduduk sebanyak 541,306 penduduk. Bandaraya Klang dengan jumlah penduduk sebanyak 276,729 orang pula dijadikan bandar diraja Selangor dimana Istana Alam Shah terletak .

### Agama

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Kepercayaan Masyarakat Selangor - Bancian 2020  |
| --- |
| Agama |  | Peratusan |
| Islam |    | 61.1% |
| Buddha |    | 21.6% |
| Hinduisme |    | 10.3% |
| Kristian |    | 4.9% |
| Tidak diketahui |    | 0.8% |
| Lain-lain |    | 1.2% |

 |

Mengikut bancian tahun 2020, peratusan jumlah penganut agama di negeri Selangor adalah 61.1% Islam, 21.6% Buddha, 10.3% Hindu, 4.9% Kristian, 0.8% kepercayaan tidak diketahui dan 1.2% beragama lain.

Kerajaan
--------

Rencana utama: Kerajaan Negeri Selangor
Negeri Selangor mengamalkan sistem raja berperlembagaan. Sultan negeri ini merupakan Ketua Perlembagaan Negeri. Sejak tahun 2001, gelaran Sultan telah dipegang oleh Sultan Sharafuddin Idris Shah Al-Haj. Dibawah perlembagaan negeri, kuasa perundangan dimiliki oleh Dewan Negeri Selangor. Dewan ini melantik ahli Dewan untuk membentuk Majlis Mesyuarat Kerajaan (EXCO).

EXCO, yang diketuai oleh Menteri Besar Tan Sri Abdul Khalid bin Ibrahim (dan kemudian Mohamed Azmin Ali) daripada Parti Keadilan Rakyat (PKR) sejak 10 Mac 2008, memegang kuasa eksekutif dan merupakan badan yang membuat dasar kerajaan negeri. Menteri Besar yang dilantik oleh Sultan adalah daripada parti politik yang memenangi kerusi yang terbanyak di dalam Dewan Undangan.

### Agensi kerajaan negeri

|  |  |
| --- | --- |
| 1. Pentadbiran Setiausaha Kerajaan Selangor
2. Pejabat Tanah dan Galian Selangor
3. Suruhanjaya Perkhidmatan Awam Negeri Selangor
4. Perbendaharaan Negeri Selangor
5. Jabatan Agama Islam Selangor
6. Jabatan Mufti Negeri Selangor
7. Jabatan Kehakiman Syariah Selangor
8. Jabatan Perhutanan Selangor
9. Jabatan Pertanian Selangor
10. Jabatan Kerja Raya Selangor
11. Jabatan Kebajikan Masyarakat Selangor
12. Jabatan Perancangan Bandar dan Desa Selangor
13. Jabatan Perkhidmatan Veterinar Selangor
 | 13. Jabatan Pengairan dan Saliran Selangor
14. Lembaga Muzium Selangor
15. Lembaga Urus Air Selangor
16. Lembaga Zakat Selangor
17. Lembaga Perumahan dan Hartanah Selangor
18. Majlis Agama Islam Selangor
19. Majlis Sukan Negeri Selangor
20. Perbadanan Kemajuan Negeri Selangor
21. Perbadanan Kemajuan Pertanian Selangor
22. Perbadanan Perpustakaan Awam Selangor
23. Selcat
 |

Ekonomi
-------

Pada 27 Ogos 2005, kerajaan Negeri Selangor mengisytiharkan Selangor sebagai negeri berstatus maju yang pertama di Malaysia. Negeri Selangor memiliki sebuah pasaran ekonomi yang maju dan terbuka dengan KDNK (keluaran dalam negara kasar) per kapita (PPP) yang tertinggi di Malaysia iaitu sekitar USD33,147 pada tahun 2008, setanding dengan nilai per kapita negara Eropah Barat dan Hong Kong. Bidang eksport, perindustrian, pertanian dan perkhidmatan merupakan aspek-aspek terpenting dalam ekonomi negeri Selangor.

### Perindustrian dan perdagangan

Kawasan Perindustrian Bukit Raja Selatan di Shah Alam.
Sektor perindustian merupakan penyumbang utama terhadap kerancakan ekonomi negeri iaitu menyumbang lebih 58% dalam KDNK negeri pada tahun 2008, malah ia merupakan nadi ekonomi Negara. Selangor mempunyai sektor pembuatan seperti elektronik, bahan kimia dan kenderaan automotif yang terbesar di Malaysia, seperti kereta Proton dan Perodua. Kereta import juga beroperasi di negeri ini seperti Toyota, Nissan, Volkswagen, Ford, Volvo, BMW dan banyak lagi. Banyak kilang-kilang dari luar negara yang bertapak di negeri ini antaranya Panasonic dari Jepun, Procter & Gamble dari Amerika Syarikat, Unilever dari Belanda, Nokia dari Sweden dan banyak lagi. Antara kawasan perindustrian yang terkenal ialah di Shah Alam, Subang Jaya, Klang, Kajang, Rawang, Serendah (Kilang Perodua), Selayang, Ampang Jaya dan Petaling Jaya.

Pelabuhan Klang yang merupakan faktor utama kemajuan perindustrian di Selangor, pelabuhan ini juga merupakan pelabuhan yang tersibuk dan terpenting di Malaysia. Negeri Selangor juga menjadi tarikan utama pelabur asing dari luar negara.

### Pertanian

Selain terkenal dengan perindustrian dan pelabuhan, bidang pertanian juga semakin berkembang maju walaupun hanya menyumbang 3.1% kepada KDNK negeri. Antara kejayaan yang telah dikecapi adalah seperti Selangor Fruit Valley merupakan pengeluar buah-buahan tropika terbesar dunia seperti belimbing, betik dan pisang. Begitu juga dengan sawah padi di Sabak Bernam dan Kuala Selangor yang diurus secara estet dengan kaedah pengairan serta penanaman moden, berjaya mengeluarkan hasil purata sehektar tertinggi di negara ini iaitu lebih 7 tan sehektar. Aktiviti pertanian kelapa sawit dan getah juga dijalankan di negeri ini.

### Perkhidmatan

Sektor perkhidmatan merupakan penyumbang kedua terbesar terhadap KDNK negeri iaitu sebanyak 38%.

Makanan
-------

Masakan di Selangor kebanyakannya daripada masakan Melayu yang selalu didengari oleh penduduk Malaysia. Oleh kerana pembangunan yang pesat di sini, banyak kedai makanan yang menghidangkan masakan Melayu mengikut negeri masing-masing 𝗒𝖺𝗇𝗀 terdapat di sini seperti masakan Kelantan, Terengganu, Kedah, Negeri Sembilan dan bermacam-macam lagi. [Masakan tradisional Melayu di Selangor telah menerima pengaruh dari Bugis, Jawa dan Minangkabau. Namun sedemikian, makanan-makanan ini tidak seberapa pengaruh di sini. 𝖭𝖺𝗆𝗎𝗇, ia hanya berpengaruh di Kuala Selangor dan Sabak Bernam.

Rojak Klang, lontong Klang dan mi bandung Selangor pula berasal dari Klang dan Shah Alam. Hidangan lain yang terkenal termasuklah Mee Jawa, Sate Kajang, Nasi Ambeng, Laksa Selangor, Soto (Soto Nasi Himpit dan Mee Soto), Sambal Tahun, Ikan Bakar Bakso, Ketam Darul Ehsan, Ikan Masak Asam Pedas, Ayam Masak Kicap, Sayur Masak Rebung dan Mentarang Bakar.

Media
-----

### Televisyen

Media Prima
Saluran televisyen di Selangor terbahagi kepada tujuh stesen siaran percuma, satu rangkaian televisyen satelit dan dua perkhidmatan televisyen internet. Tiga daripada tujuh siaran percuma dikendalikan oleh Radio Televisyen Malaysia, yang dimiliki oleh syarikat media kerajaan persekutuan yang beribu pejabat di Kuala Lumpur, manakala empat stesen komersial yang lain dimiliki oleh Media Prima, sebuah syarikat media bersepadu yang beribu pejabat di Bandar Utama, Selangor. Perkhidmatan televisyen satelit yang dimiliki oleh Astro All Asia Networks dan ia boleh didapati di seluruh negara. Sebuah perkhidmatan televisyen internet dimiliki oleh kerajaan negeri Selangor.

Siaran percuma
* Radio Televisyen Malaysia (RTM)
	+ TV1
	+ TV2
	+ OKEY
	+ Berita RTM
	+ Sukan RTM
	+ TV6
* AlHijrah Media Corporation
	+ TV AlHijrah
* Media Prima
	+ TV3
	+ ntv7
	+ 8TV
	+ TV9

Televisyen satelit

* Astro (Astro Malaysia Holdings)

Televisyen internet
* SelangorTV
* ANN (Alternative News Network)

### Radio

Stesen radio di Selangor boleh didapati di frekuensi FM dan dihantar dari Gunung Ulu Kali, Selangor.

Stesen radio komersial yang terdapat di Selangor termasuklah Era (103.3), Sinar FM (96.7), Melody (103.0), Hot FM (97.6), Suria (105.3), Best FM (104.1), Hitz (92.9), Mix (94.5), Lite (105.7), Zayan (104.9), Fly FM (95.8), BFM (89.9), goXuan (88.9), 988 FM (98.8), MY (101.8), 8FM (88.1), Buletin FM (101.3) dan Raaga (99.3). Stesen radio komersial yang dikendalikan oleh beberapa buah syarikat media seperti Astro Radio, Star Media Radio Group, Media Prima Audio, Suara Johor Sdn Bhd dan BFM Media.

Stesen radio komuniti tempatan termasuk UFM (93.6) yang dikendalikan oleh Universiti Teknologi MARA (hanya terdapat di Shah Alam, Klang dan Petaling Jaya), dan Putra FM (90.7) dikendalikan oleh Universiti Putra Malaysia (hanya terdapat di Serdang dan Seri Kembangan) yang mensasarkan pelajar universiti.

Sembilan buah rangkaian radio yang sedia ada Radio Televisyen Malaysia (RTM) seperti Klasik Nasional (98.3), Muzik FM (95.3), Ai FM (106.7), Traxx FM (100.1), Minnal FM (96.3), Asyik FM (102.5), Selangor FM (100.9), KLFM (97.2) dan Pahang FM (107.5). Terdapat tiga stesen radio khusus juga, iaitu IKIM.fm (91.5) dikendalikan oleh IKIM, Salam FM (102.5) dikendalikan oleh JAKIM, dan Radio24 (93.9) dikendalikan oleh BERNAMA. Daerah di Selangor yang bersempadan dengan negeri lain juga turut menerima dua buah stesen radio dari Radio Televisyen Malaysia (RTM) seperti; Perak FM (89.6 MHz/95.6 MHz; sempadan Selangor-Perak) dan Negeri FM (92.6 MHz; sempadan Selangor-Negeri Sembilan).

### Akhbar

Akhbar The Star
Akhbar-akhbar utama di Selangor ialah:

* *Berita Harian* (dalam Bahasa Malaysia)
* *Utusan Malaysia* (dalam Bahasa Malaysia)
* *Kosmo!* (dalam Bahasa Malaysia)
* *Harian Metro* (dalam Bahasa Malaysia)
* *Sinar Harian* (dalam Bahasa Malaysia)
* *Selangor Kini* (dalam Bahasa Malaysia)
* *New Straits Times* (dalam Bahasa Inggeris)
* *The Star* (dalam Bahasa Inggeris)
* *The Malay Mail* (dalam Bahasa Inggeris)
* *The Sun* (dalam Bahasa Inggeris)
* *Nanyang Siang Pau* (dalam Bahasa Mandarin)
* *Sin Chew Jit Poh* (dalam Bahasa Mandarin)
* *China Press* (dalam Bahasa Mandarin)
* *Malaysia Nanban* (dalam Bahasa Tamil)
* *Tamil Nesan* (dalam Bahasa Tamil)
* *Makkal Osai* (dalam Bahasa Tamil)
* *Harakah* (dalam Bahasa Malaysia dan Bahasa Inggeris). Akhbar ini dimiliki oleh PAS.
* *Suara Keadilan*. Akhbar ini dimiliki oleh Parti Keadilan Rakyat (PKR), antara parti Pakatan Harapan yang memerintah.

Penduduk terkenal
-----------------

Rencana utama: Senarai orang dari Selangor

Lihat juga
----------

* Budaya di Selangor
* Pelancongan di Selangor
* Pengangkutan di Selangor
* Bendera dan jata Selangor

Nota kaki
---------

1. ↑
2. ↑  "General Information". Centre for public policies studies. Diarkibkan daripada yang asal pada 20 October 2015. Dicapai pada 30 October 2018. Unknown parameter `|deadurl=` ignored (bantuan)
3. ↑  "Selangor Postal Codes:Malaysia". Dicapai pada 30 October 2018. Text "worldpostalcode.com" ignored (bantuan)
4. ↑  "Selangor Area code". *telcode.info*. Dicapai pada 30 October 2018.
5. ↑  "State Code". Malaysian National Registration Department. Diarkibkan daripada yang asal pada 19 May 2017. Dicapai pada 30 October 2018. Unknown parameter `|deadurl=` ignored (bantuan)
6. ↑  Soon, Teh Wei (23 March 2015). "Some Little Known Facts On Malaysian Vehicle Registration Plates". Malaysian Digest. Diarkibkan daripada yang asal pada 8 July 2015. Dicapai pada 8 July 2015.
7. ↑  Peta negeri Selangor
8. 1 2 3 4 5
9. ↑
10. 1 2 3 4 5 6
11. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42
12. 1 2  "salinan arkib". Diarkibkan daripada yang asal pada 2016-04-06. Dicapai pada 2018-10-30.
13. ↑  Adil, Haji Buyong (1971). *Sejarah Selangor*. Kuala Lumpur: Dewan Bahasa dan Pustaka. m/s. 4.
14. ↑  sosiopolitik
15. 1 2 3
16. ↑
17. 1 2
18. ↑
19. ↑  "2010 Population and Housing Census of Malaysia" (PDF). Department of Statistics, Malaysia. m/s. 94. Diarkibkan daripada yang asal (PDF) pada 5 February 2013.
20. 1 2 3  "Indikator Utama Banci Penduduk dan Perumahan 2020". Jabatan Perangkaan Malaysia. Dicapai pada 3 September 2022.
21. 1 2
22. ↑
23. ↑

Pautan luar
-----------

* Portal Selangor Diarkibkan 2006-07-02 di Wayback Machine
* Peta-peta Selangor
* Pusat Pelaburan Selangor

| * l
* b
* s
Selangor Selangor Darul Ehsan |
| --- |
| Ibu negeri: Shah Alam |
| Topik umum | 

|  |  |
| --- | --- |
| Topik | 
* Indeks
* Sejarah
* Perlembagaan
* Pilihanraya
* Kerajaan
	+ Eksekutif
		- Sultan
		- Menteri Besar
	+ Badan Perundangan
* Geografi
* Monarki
	+ Senarai sultan
* Kehakiman
* Undang-undang
* Muzik
* Orang Selangor
* Simbol
	+ Lagu
	+ Bendera dan jata
* Tarikan pelancong

 |
| Sosial | 
* Budaya
* Jenayah
* Masakan
* Demografi
* Ekonomi
* Pendidikan
* Politik
* Pengangkutan

 |

 |   |
| Bahagianpentadbiran | 9 Daerah dan 12 Kerajaan tempatan (3 Bandar, 8 Perbandaran, 1 Daerah)Zon khas: Bandar gabungan Lembah Klang · Koridor Raya Multimedia (MSC Malaysia) |
| Majlis Bandaraya | 

|  |  |
| --- | --- |
| Petaling Jaya(Daerah Petaling) | 
* **Damansara**
	+ Ara Damansara
	+ Bandar Utama
	+ Mutiara Damansara
	+ Damansara Perdana
	+ Damansara Jaya
	+ Damansara Utama
	+ Kampung Sungai Kayu Ara
* **Kelana Jaya**
* **Pusat bandar Petaling Jaya**
* **Sungai Buloh**
	+ Kota Damansara
	+ Bandar Sri Damansara
* **Petaling Jaya Selatan**
	+ Sungai Way

 |
| Shah Alam(Daerah Petaling dan Klang) | 
* **Pusat Bandar Shah Alam**
	+ Bukit Jelutong
	+ i-City
	+ Padang Jawa
	+ TTDI Jaya
* **Sungai Buloh**
	+ Bukit Rahman Putra
	+ Kwasa Damansara
	+ Paya Jaras
	+ Puncak Perdana
	+ Sungai Pelong
* **Subang**
	+ Lapangan Terbang Sultan Abdul Aziz Shah
	+ Alam Budiman
	+ Bukit Subang
	+ Denai Alam
	+ Elmina
* **Kota Kemuning**
	+ Bukit Rimau
	+ Kampung Bukit Lanchong
	+ Kampung Lombong
	+ Taman Sri Muda
	+ Putra Heights (sebahagian)
* **Setia Alam**
* **Alam Impian**

 |
| Subang Jaya(Daerah Petaling) | 
* **Subang Jaya**
	+ Bandar Sunway
	+ USJ
* **Puchong**
	+ Jaya
	+ Kinrara
	+ Pusat Bandar
	+ Puteri
* **Putra Heights**
* **Seri Kembangan**
	+ Kampung Desa Serdang

 |

 |
| Majlis Perbandaran | 

|  |  |
| --- | --- |
| Kajang(Daerah Hulu Langat) | 
* **Bandar Baru Bangi**
* **Kajang**
	+ Country Heights
	+ Jade Hills
	+ Saujana Impian
	+ Taman Cuepacs
* **Bangi Lama**
	+ Bandar Seri Putra
* **Semenyih**
	+ Broga
* **Batu 14 Hulu Langat**
	+ Dusun Tua
* **Cheras**
	+ Alam Jaya
	+ Balakong
	+ Bandar Tun Hussein Onn
	+ Bandar Mahkota Cheras
	+ Sungai Long
* Beranang

 |
| Ampang Jaya(Daerah Hulu Langat dan Gombak) | 
* **Ampang Jaya**
	+ Lembah Jaya
* **Pandan**
	+ Pandan Indah
	+ Pandan Jaya
* **Hulu Klang**
	+ Bukit Antarabangsa
	+ Hillview
	+ Keramat
	+ Taman Melawati

 |
| Klang(Daerah Klang) | 
* **Klang**
	+ Teluk Pulai
	+ Taman Berkeley
	+ Bandar Botanic
	+ Bukit Raja
	+ Bandar Bukit Tinggi
	+ Taman Sri Andalas
* **Port Klang**
	+ Pandamaran
	+ Bandar Sultan Suleiman
	+ Glenmarie Cove
	+ Tanjung Harapan
	+ Pulau Indah
	+ Pulau Ketam
* **Kapar**
	+ Meru

 |
| Selayang(Daerah Gombak) | 
* **Rawang**
	+ Bandar Country Homes
	+ Bandar Tasik Puteri
	+ Taman Tun Teja
* **Selayang**
	+ Bandar Baru Selayang
	+ Lagong
* **Batu Caves**
* **Gombak**
	+ Taman Greenwood
	+ Kampung Sungai Pusu
* **Batu Arang**
* **Kundang**
* **Kuang**

 |
| Hulu Selangor | 
* **Batang Kali**
* Hulu Yam
* **Antara Gapi**
* Bandar Rasa
* Genting Highlands, Hulu Selangor
* Rasa
* **Kuala Kubu Baharu**
* Bukit Kutu
* Serendah
	+ **Bukit Sentosa**
	+ **Bukit Beruntung**
* **Hulu Bernam**
* Lembah Beringin

 |
| Sepang | 
* **Pekan Sepang**
* **Lapangan Terbang Antarabangsa Kuala Lumpur**
* **Sungai Pelek**
* **Dengkil**
* **Cyberjaya**
* Pulau Meranti
* Taman Putra Perdana
* **Salak Tinggi**
* Puchong Selatan
* Southville City
* Seri Kembangan Selatan (Sepang Utara)

 |
| Kuala Langat | 
* **Teluk Panglima Garang**
* **Jenjarom**
* **Banting**
* **Jugra**
* **Morib**
* Sijangkang
* Tanjung Sepat
* Tanjung Dua Belas
* Teluk Datok
* Teluk Gong
* Pulau Carey
* **Bandar Saujana Putra**

 |
| Kuala Selangor | 
* **Bandar Kuala Selangor**
* Tanjung Karang
* Bestari Jaya
* Ijok
* Jeram
* **Puncak Alam**

 |

 |
| Majlis Daerah | 

|  |  |
| --- | --- |
| Sabak Bernam | 
* Sekinchan
* **Sabak**
* Sungai Besar
* Sungai Ayer Tawar

 |

 |
| Bahagian pilihan raya | 

| * l
* b
* s
Selangor Bahagian pilihan raya di Selangor |
| --- |
| 

|  |  |  |  |  |  |
| --- | --- | --- | --- | --- | --- |
|     | 
**P092 Sabak Bernam**
N01 Sungai Air Tawar
N02 Sabak
**P093 Sungai Besar**
N03 Sungai Panjang
N04 Sekinchan
**P094 Hulu Selangor**
N05 Hulu Bernam
N06 Kuala Kubu Baharu
N07 Batang Kali
**P095 Tanjong Karang**
N08 Sungai Burong
N09 Permatang
**P096 Kuala Selangor**
N10 Bukit Melawati
N11 Ijok
N12 Jeram
 | 
**P097 Selayang**
N13 Kuang
N14 Rawang
N15 Taman Templer
**P098 Gombak**
N16 Sungai Tua
N17 Gombak Setia
N18 Hulu Kelang
**P099 Ampang**
N19 Bukit Antarabangsa
N20 Lembah Jaya
**P100 Pandan**
N21 Pandan Indah
N22 Teratai
**P101 Hulu Langat**
N23 Dusun Tua
N24 Semenyih
 | 
**P102 Bangi**
N25 Kajang
N26 Sungai Ramal
N27 Balakong
**P103 Puchong**
N28 Seri Kembangan
N29 Seri Serdang
**P104 Subang**
N30 Kinrara
N31 Subang Jaya
**P105 Petaling Jaya**
N32 Seri Setia
N33 Taman Medan
N34 Bukit Gasing
**P106 Damansara**
N35 Kampung Tunku
N36 Bandar Utama
N37 Bukit Lanjan
 | 
**P107 Sungai Buloh**
N38 Paya Jaras
N39 Kota Damansara
**P108 Shah Alam**
N40 Kota Anggerik
N41 Batu Tiga
**P109 Kapar**
N42 Meru
N43 Sementa
N44 Selat Klang
**P110 Klang**
N45 Bandar Baru Klang
N46 Pelabuhan Klang
N47 Pandamaran
**P111 Kota Raja**
N48 Sentosa
N49 Sungai Kandis
N50 Kota Kemuning
 | 
**P112 Kuala Langat**
N51 Sijangkang
N52 Banting
N53 Morib
**P113 Sepang**
N54 Tanjong Sepat
N55 Dengkil
N56 Sungai Pelek
 |

 |
| Lihat juga: Senarai bekas daerah mengundi negeri di Malaysia |

 |
| 
* Laman Commons Commons
* Laman Wikisource Wikisumber
* Kategori Kategori

 |

| * l
* b
* s
Bendera Malaysia Negeri dan Wilayah Persekutuan di Malaysia Lambang Malaysia |
| --- |
| Negeri | 

  Johor **·**   Kedah **·**   Kelantan **·**   Melaka **·**   Negeri Sembilan **·**   Pahang **·**   Perak **·**   Perlis **·**   Pulau Pinang **·**   Sabah **·**   Sarawak **·**   Selangor **·**   Terengganu 
 |  |
| Wilayah Persekutuan | 

  Kuala Lumpur **·**   Labuan **·**   Putrajaya 
 |